Bendis
Bendis er en græsk gudinde, der oprindelig dyrkedes lokalt i Thrakien; hendes kult blev officielt indført i Piræus i 429 f.v.t. pga. de politiske forhold under Den Peloponnesiske Krig og en større indvandring af thrakere til Athen. Bendis fandt aldrig nogen blivende plads i græsk religion, og om kultens indhold vides så godt som intet. Platon skildrer festoptoget for Bendis i begyndelsen af første bog af Staten.